Top-20 trek nuwe baadjie aanLucinda. (Foto: Picture Me and U) Vandeesweek trek die Maroela Media Afrikaanse Top-20 ŉ nuwe baadjie aan. Nuwe musiek word weekliks bekend gestel en Maroela Media het dit goedgedink om elke week saam met die top-20 ook die week se jongste vrystellings te deel om na hartelus te luister en so ook op hoogte gehou te word van nuwe musiek wat uitgereik word. Lucinda (van Die Melktert Kommissie) en John-Henry Opperman (van Klopjag) het die afgelope week luisteraars bederf met ŉ nuwe duet getiteld “Ons is ons”. As solokunstenaar wou Lucinda met haar debuutalbum, Uitgeskryf, haar identiteit as musikant ontdek. Dié album is onlangs uitgereik. Ander nuwe liedjies wat die afgelope week bekendgestel is, is onder meer Ruan Josh se “Verlore”, Corlea se “Haat” en Jako Meyer se “Ek vier jou, ek groet jou”. Luister gerus hieronder na die hele lys nuwe vrystellings en laat ons weet watter een jou gunsteling is in die kommentaarafdeling hier onder. Die week se Maroela Media Afrikaanse Top-20: Brendan Peyper se nuwe lied, “Op jou spoor”, betree hierdie week se treffersparade in die 13de posisie. Appel se “Dina” neem weer die no. 1-posisie in. In vandeesweek se Maroela Media Afrikaanse Top-20 is daar sewe snitte wat styg, nege wat daal en drie wat onveranderd bly en een nuwe lied wat die week sy toetrede maak. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.